Arrow (ohjusperhe)

Arrow tai Hetz () on israelilainen sarja ballististen ohjusten torjuntaohjuksia. Ohjusperheeseen lukeutuu useita malleja, joista viimeisimmät ovat erittäin kehittyneitä, jopa avaruudessa kohteita torjumaan kykeneviä eli ne edustavat ilmatorjunnan ylintä kerrosta.
Israelin Arrow-torjuntajärjestelmään kuuluu tällä hetkellä itse ohjus (Arrow 2/3), Elta EL/M-2080 Green Pine -AESA-tutka, tulenjohtokeskus ja laukaisunjohtokeskus. Järjestelmän osia voidaan liikutella rekoilla eri paikkoihin.
Mallit.
Arrow 1.
Arrow 1 oli ensimmäisen sukupolven Arrow ja Israelin ensimmäinen ballistisia ohjuksia torjumaan kykenevä asejärjestelmä. Se oli tiettävästi kaksivaiheinen kiinteän polttoaineen ohjus. Ohjuksen moottori oli todennäköisesti työntövoimavektoroiva eli työntovoiman suuntausta voidaan muuttaa suutinta säätämällä, mikä tekee ohjuksesta erittäin ketterän. Ohjuksen pituus oli tiettävästi 7,5 metriä, halkaisija 1,2 metriä ja paino 2 000 kilogrammaa. Kantama oli todennäköisesti noin 50 kilometriä.
Arrow 1:n kehitys aloitettiin Yhdysvaltojen tukemana vuonna 1988. Koelaukaisut tapahtuivat 1990-luvun alun vuosina. Ohjus jäi lähinnä prototyypiksi ja poistettiin käytöstä pienemmän ja kehittyneemmän Arrow 2:n tultua käyttöön.
Arrow 2.
Arrow 2 on toisen sukupolven Arrow. Ohjus on kaksivaiheinen, työntövoimavektoroiva ja yltää hypersooniseen, enimmillään jopa 9 machin nopeuteen matkalla maaliin. Arrow 2 on Arrow 1:een verrattuna pienempi, ketterämpi ja teknologialtaan kehittyneempi. Ohjus on 6,95 metriä pitkä, 0,8 metriä halkaisijaltaan ja painaa 1 300 kilogrammaa. Ohjus voi torjua kohteensa tiettävästi ainakin 100 kilometrin kantamalla ja 50 kilometrin korkeudessa. Arrow 2:n kehitys ja koelaukaisut alkoivat jo 1990-luvulla, mutta siitä on kehitetty 2000-luvun aikana useita päivitettyjä versioita, joista Arrow 2 Block 5 on uusin. Ensimmäinen Arrow 2 -patteri tuli käyttövalmiuteen vuonna 2000.
Arrow 3.
Arrow 3 on IAI:n ja yhdysvaltalaisen Boeingin yhdessä kehittämä kolmannen sukupolven Arrow, joka on suunniteltu tuhoamaan ballistisia ohjuksia yli 100 kilometrin korkeudessa, ilmakehän ulkopuolella eli avaruudessa. Arrow 3 on kaksivaiheinen, työntövoimavektoroiva ja yltää hypersoonisiin nopeuksiin matkalla maaliin. Sen kantama on yli 2 400 kilometriä. Ketteryytensä ansiosta ohjus voidaan laukaista matkaan jo ennen kuin maalin tarkkaa torjuntasijaintia tiedetään ja myöhemmin ohjata se kohti laskettua torjuntapaikkaa. Arrow 3:n nopeus, kantama ja lakikorkeus ovat suurempia kuin Arrow 2:n. Israelin avaruusjärjestön mukaan Arrow 3:a voitaisiin käyttää myös satelliitintorjunta-aseena. Arrow 3 julistettiin käyttövalmiuteen vuonna 2017.
Arrow 4.
Israel kehittää parhaillaan jo Arrowin seuraavaa sukupolvea, joka pystyisi torjumaan Arrow 3:een verrattuna kehittyneempiä uhkia. Arrow 4 kykenisi torjumaan hypersoonisia aseita, kuten hypersoonisia risteilyohjuksia ja liitokärkiä. Etenkin Iranin kehittyvien aseiden uhka painostaa Israelia vauhdittamaan Arrow 4:n kehitystyötä.
Käyttäjät.
Kehittäjämaa, kaikki mallit olleet käytössä. Muodostaa ilmatorjunnan yhdessä laserjärjestelmien, Rautakupolin ja Daavidin lingon kanssa.
Saksa tilasi vuonna 2023 Arrow 3 -järjestelmiä yli neljän miljardin euron arvoisella kaupalla. Järjestelmien toimitukset alkavat vuonna 2025.
Taistelukäyttö.
Arrowien ensimmäinen käyttö taistelussa tapahtui 17. maaliskuuta 2017, kun Arrow 2 tuhosi Syyrian S-200 -ilmatorjuntaohjuksen, joka oli laukaistu kohti Israelin hävittäjälentokonetta. 
Arrowit ovat olleet säännöllisesti tositoimissa Gazan sodasta (2023–) puhjenneen Lähi-idän kriisin aikana. Arrowien ensimmäinen sotatilassa tehty torjunta tapahtui 31. lokakuuta 2023, kun Arrow 2 tuhosi Israelia kohti lentäneen huthien laukaiseman ballistisen ohjuksen. Arrow 3 teki ensimmäisen onnistuneen torjuntansa 9. marraskuuta 2023, kun se tuhosi kohti Eilatia matkalla olleen Ghadr-110 -ohjuksen.
Arrowit tekivät useita torjuntoja, kun Iran hyökkäsi Israeliin huhtikuussa 2024 yli 300 ohjuksella ja lennokilla. Arrow-ohjuksia käytettiin laajasti Iranin hyökättyä uudelleen lokakuussa 2024 noin 180 ballistisella ohjuksella.
Toukokuun alussa 2025 uutisoitiin, että Arrow 3 oli epäonnistunut torjumaan Huthien ampuman ohjuksen, joka osui lähelle Ben Gurionin lentoasemaa. Israelilaislähteiden mukaan Arrow oli kokenut lennossa jonkinlaisen teknisen ongelman, ja sen jälkeen laukaistu Yhdysvaltojen THAAD oli niinikään epäonnistunut torjunnassa. Huthit väittivät ohjuksensa olleen hypersooninen ballistinen ohjus, mutta siitä ei ole varmuutta.
Israelin ilmatorjunta joutui jälleen torjumaan ohjuksia raskaasti, kun Israel ja Iranin sotivat kesäkuussa 2025. Erään arvion mukaan Israel olisi käyttänyt tuolloin yhdeksän Arrow 2:ta ja 34 Arrow 3:a. Sodan aikana uutisoitiin, että Israelilta olisi loppumassa Arrow-ohjukset ja Yhdysvaltojen täytyi käyttää torjunnassa enemmän omia voimiaan.